1. ปัจจัยความเสี่ยง

คณะกรรมการบริษัทฯ ตระหนักและมุ่งมั่นในการพัฒนามาตรฐานการกำกับดูแลกิจการที่ดี ซึ่งรวมถึง
การจัดให้มีการบริหารความเสี่ยงที่เหมาะสมเพื่อลดผลกระทบในเชิงลบ
อันเกิดจากเหตุการณ์หรือความไม่แน่นอนที่อาจเกิดขึ้น
ซึ่งจะส่งผลเสียหายต่อการบรรลุวัตถุประสงค์หรือเป้าหมายของบริษัทฯ
โดยมอบหมายให้คณะกรรมการบริหารความเสี่ยง
พิจารณากำหนดนโยบายและกำกับดูแลความเสี่ยงที่มีนัยสำคัญสำหรับกลุ่มบริษัทฯ (Corporate
Risks) มีการจัดทำแผนปฏิบัติการบริหารความเสี่ยง โดยบริษัทฯและหน่วยงานที่รับผิดชอบ
เพื่อควบคุมความเสี่ยงอย่างต่อเนื่อง พร้อมทั้งรายงานผลต่อคณะกรรมการบริษัทฯ ทุกไตรมาส

ปัจจัยความเสี่ยงหลักที่อาจมีผลกระทบต่อการดำเนินงานของบริษัทฯ ประกอบด้วย

1.  โครงการลงทุนในธุรกิจต่อเนื่องไม่ประสบผลตามเป้าหมาย

ที่ผ่านมาการขยายธุรกิจน้ำดิบไปสู่ธุรกิจน้ำประปา ธุรกิจน้ำดื่ม และธุรกิจท่อ-อุปกรณ์ บริษัทฯ
พบว่าการดำเนินธุรกิจน้ำประปามีความก้าวหน้าอย่างต่อเนื่อง ในขณะที่ธุรกิจน้ำดื่ม
และธุรกิจท่อ-อุปกรณ์ มีผลการดำเนินงานที่ยังไม่เป็นที่พอใจ
เนื่องจากมีการแข่งขันสูงและรายได้ส่วนใหญ่ขึ้นกับโครงการขนาดใหญ่ของรัฐ
ซึ่งยังขาดนโยบายที่ชัดเจนและมีความไม่แน่นอนในการดำเนินงาน ทำให้ในปี 2550 บริษัทฯ
ในเครือมีผลขาดทุนสุทธิ จำนวน 123 ล้านบาท (ณ เดือนมิถุนายน 2550)

ในปี 2550 บริษัทฯ
ตระหนักถึงการดำเนินธุรกิจการจำหน่ายน้ำดื่มจากตู้หยอดเหรียญที่ประสบภาวะขาดทุนมาโดยตลอด
จึงได้ทบทวนแนวทางการปรับกิจการธุรกิจน้ำดื่มจากตู้หยอดเหรียญ
ที่มีผลกระทบต่อการดำเนินงานของบริษัทแม่ และความสามารถในการชำระคืนเงินกู้แก่บริษัทแม่
โดยดำเนินการปิดกิจการธุรกิจน้ำดื่มฯ เพื่อสามารถใช้ประโยชน์ทางภาษี
พร้อมกับการดำเนินการจดทะเบียนจัดตั้งบริษัท Water Trade & Services จำกัด ขึ้นใหม่
เพื่อรองรับการบำรุงรักษาตู้น้ำดื่มฯ และจำหน่ายตู้น้ำคงค้างจากธุรกิจน้ำดื่มฯเดิม
และจำหน่ายสารโพลีอะลูมิเนียมคลอไรด์ (Polyaluminium Chloride, PAC) ในกิจการประปา

2.  ความขัดแย้งกับชุมชนในการใช้ทรัพยากรน้ำจากแหล่งน้ำ

เนื่องจากโครงการวางท่อเป็นโครงการก่อสร้างขนาดใหญ่ เช่น
โครงการก่อสร้างวางท่อประแสร์-คลองใหญ่ เป็นต้น ซึ่งเป็นแหล่งน้ำดิบแห่งใหญ่แห่งหนึ่งของบริษัทฯ
ดังนั้นการดำเนินการตลอดจนการใช้น้ำจากแหล่งน้ำในโครงการต่างๆของ บริษัทฯ
อาจเกิดปัญหาความขัดแย้งกับชุมชนที่เกี่ยวข้องในพื้นที่ปฏิบัติการได้ อย่างไรก็ตาม
บริษัทฯได้ประสานงานร่วมกับกรมชลประทานในการเจรจาหาข้อยุติกับท้องถิ่นในแต่ละกรณี

ปี 2550 บริษัทฯ ได้เร่งเสริมสร้างสัมพันธภาพกับกลุ่มผู้ใช้น้ำและนักลงทุน
เพื่อสร้างทัศนคติที่ดีต่อบริษัทฯ โดยจัดกิจกรรมต่างๆ เช่น การทูลเกล้าฯ ถวายตู้น้ำดื่มหยอดเหรียญ
จำนวน 500 ตู้ ในวโรกาสมหามงคลเฉลิมพระชนมพรรษา 80
พรรษาของพระบาทสมเด็จพระเจ้าอยู่หัวฯ
เพื่อทรงนำไปพระราชทานแก่ชุมชนที่ขาดแคลนน้ำดื่มตามพระราชอัธยาศัย
และตู้น้ำคงเหลือจะส่งมอบสำหรับใช้เป็นสาธารณประโยชน์กับชุมชนในพื้นที่ขาดแคลน
รวมไปถึงโครงการให้ความรู้แก่เกษตรกร โดยการจัดทำแปลงเกษตรสาธิตในระบบน้ำหยด
และการจัดค่ายเยาวชนเพื่อให้ตระหนักในคุณค่าของน้ำ เป็นต้น

3.  ปริมาณน้ำในแหล่งน้ำอาจไม่เพียงพอกับความต้องการใช้น้ำ

ในช่วงต้นปี 2550 ปริมาณน้ำในแหล่งน้ำหลักของบริษัทฯ มีปริมาณน้ำเก็บกักสูงกว่าปี 2549 กว่า 40
ล้าน ลบ.ม. ซึ่งจากการคาดการณ์แนวโน้มปริมาณในแหล่งน้ำหลักในปี 2550 พบว่า
มีปริมาณน้ำเพียงพอต่อความต้องการใช้น้ำตลอดปี 2550 อย่างแน่นอน แต่อย่างไรก็ตาม
เพื่อป้องกันความเสี่ยงที่อาจจะเกิดขึ้น บริษัทฯ จึงได้จัดทำระบบเฝ้าระวังภัยแล้ง
กำหนดมาตรการป้องกันภัยแล้งและมีการติดตามปริมาณน้ำในอ่างเก็บน้ำหลักในทุกสัปดาห์
รวมทั้งได้ดำเนินการโครงการเพิ่มศักยภาพของปริมาณน้ำสำรองโดยการจัดหาบ่อดินเพื่อสำรองน้ำไว้ใช้ในช่วงฤดูแล้งอย่างต่อเนื่อง
โดยปัจจุบันปริมาณน้ำในอ่างเก็บน้ำหลักมีปริมาณกว่า 240 ล้าน ลบ.ม. หรือประมาณร้อยละ 87
ของปริมาณน้ำเก็บกักทั้งหมด
ประกอบกับโครงการวางท่อเชื่อมอ่างเก็บน้ำประแสร์-คลองใหญ่จะดำเนินการก่อสร้างแล้วเสร็จพร้อมผันน้ำได้ในปลายปี
2550 ทำให้บริษัทฯ มีปริมาณน้ำสำรองเพิ่มขึ้นและเพียงพอกับความต้องการใช้น้ำปัจจุบันและอนาคต
ดังนั้น ความเสี่ยงในประเด็นเรื่องแหล่งน้ำจึงลดลงอยู่ในระดับต่ำในปัจจุบัน

4.  ต้นทุนพลังงานที่สูงขึ้น ทำให้ต้นทุนเพิ่มขึ้น

การสูบน้ำจากแหล่งน้ำที่พัฒนาใหม่และการเพิ่มขึ้นของอัตราค่าไฟฟ้าอัตโนมัติ (Ft)
ทำให้ต้นทุนค่าพลังงานที่ใช้ในการสูบน้ำเพิ่มสูงขึ้น แม้ว่าบริษัทฯ จะไม่สามารถควบคุมค่าไฟฟ้า
ซึ่งเปลี่ยนแปลงตามราคาน้ำมันในตลาดโลก แต่บริษัทฯ ได้ดำเนินการบริหารการใช้ไฟฟ้า
โดยการเลือกสูบน้ำในช่วงเวลาที่อัตราค่าไฟฟ้าต่ำสุด การปรับปรุงประสิทธิภาพเครื่องสูบน้ำ
นอกจากนี้ยังได้จัดเตรียมแผนอนุรักษ์พลังงานและศึกษาการใช้พลังงานทางเลือก เช่น น้ำ แสงแดด
และลม เป็นต้น

5.  นโยบายของรัฐบาลและหน่วยงานราชการที่เกี่ยวข้อง

ความไม่แน่นอนของนโยบายรัฐบาลและหน่วยงานราชการที่เกี่ยวข้อง
อาจมีผลกระทบต่อการดำเนินงานของบริษัทฯ เช่น
ความไม่ชัดเจนในการของบประมาณโครงการก่อสร้างวางท่อประแสร์-คลองใหญ่
ซึ่งกรมชลประทานอยู่ระหว่างประสานงานกับกระทรวงเกษตรและสหกรณ์ในการจัดสรรงบประมาณรายจ่าย
จำนวน 1,008 ล้านบาท อย่างไรก็ดี บริษัทฯ
ยังคงได้รับความร่วมมือจากหน่วยงานราชการที่เกี่ยวข้องด้วยดีมาตลอด
อีกทั้งการจัดตั้งและการดำเนินธุรกิจของบริษัทฯ
เป็นไปตามมติคณะรัฐมนตรีในการส่งเสริมการพัฒนาแหล่งน้ำและระบบจำหน่ายน้ำในพื้นที่บริเวณชายฝั่งทะเลตะวันออกของประเทศ

6.  การเกิดความเสียหายต่อระบบท่อส่งน้ำ

ระบบท่อส่งน้ำของบริษัทฯ
อาจพบปัญหาการสึกกร่อนหรือการก่อสร้างสาธารณูปโภคอื่นในบริเวณแนวท่อ
ซึ่งอาจทำให้ท่อแตกหรือรั่วได้ อย่างไรก็ดี บริษัทฯ
ได้จัดทำประกันความเสี่ยงภัยของระบบท่อที่อาจเกิดจากเหตุการณ์ต่างๆ
ครอบคลุมทุกเส้นท่อในประเภทประกันภัยความเสี่ยงทั้งปวง (Industrial All Risks) รวมทั้ง
ติดตั้งระบบ Cathodic Protection
เพื่อป้องกันปัญหาและระงับการเกิดสนิมหรือผุกร่อนของท่อเหล็กและจัดให้มีการวางท่อคู่ขนานเพิ่มขึ้นตามความต้องการใช้น้ำ
เพื่อช่วยให้บริษัทฯ สามารถให้บริการจ่ายน้ำได้อย่างต่อเนื่องและมีประสิทธิภาพ

นอกจาก ความเสี่ยงหลักของกลุ่มบริษัทฯ (Corporate Risks) ซึ่งมีการกำกับดูแลโดย
คณะกรรมการบริหารความเสี่ยงแล้ว บริษัทฯ
ได้กำหนดแผนปฏิบัติการบริหารความเสี่ยงให้หน่วยงานต่างๆ
รับผิดชอบดำเนินการควบคุมความเสี่ยงให้อยู่ในระดับที่ยอมรับได้ โดยมีการทบทวนความเสี่ยงทุกสิ้นปี
ทั้งนี้พิจารณาเหตุการณ์ทั้งหมดที่อาจเกิดขึ้นไม่จำกัดเฉพาะความเสี่ยงที่เป็นความเสียหาย
แต่ยังรวมถึงปัจจัยแวดล้อมต่างๆ ที่บ่งชี้โอกาสเกิดความเสี่ยงกับบริษัทฯ ภายใต้สถานการณ์ต่างๆ
ที่เปลี่ยนแปลงไป